SHBA, Cantor jep dorëheqjen nga drejtimi i shumicës
Udhëheqësi i shumicës republikane në Dhomën e Përfaqësuesve humbi në zgjedhjet paraprake të partisë së tij
Disa shpresonin që Eric Cantor të bëhej kryetari i parë hebre i Dhomës së Përfaqësuesve në SHBA. Por ai reagoi me shpejtësi ndaj humbjes të së martës. Kundërshtari i zotit Cantor, profesori i ekonomisë David Brat, e quan fitoren e tij tronditëse një mrekulli. Zoti Brat e akuzoi ligjvënësin Cantor se kishte mbështetur amnisti për emigrantët e paligjshëm dhe fëmijët e tyre, gjë që Cantor e ka mohuar. Udhëheqja republikane e Dhomës së Përfaqësuesve nuk i ka pranuar thirrjet e vazhdueshme të aktivistëve të të drejtave të imigracionit dhe ato të demokratëve për të lejuar një votim mbi reformën e imigracionit. I pyetur nëse çështja tani mund të quhet e pashpresë, analisti politik Geoffrey Skelley i Universitetit të Virxhinias tha përmes Skype-it se sa herë që një anëtar i lartë i Kongresit humbet në zgjedhjet paraprake, anëtarë e tjerë tregojnë kujdes. Analistë të tjerë janë dakord se reforma e imigracionit ishte një nga faktorët, por besojnë se humbja e zotit Cantor është tregues i një zhgënjimi të përhapur të shumë njerëzve me elitën politike të Uashingtonit. Anketuesi republikan Jon McHenry vë në dukje se një garë për Senatin në Karolinën e Jugut përfundoi ndryshe. Demokratët folën në foltoret e Dhomës së Përaqësuesve dhe Senatit duke u shprehur se republikanët nuk duhet të përdorin humbjen e ligjvënësit Cantor si një justifikim për të mos vepruar mbi çështjen e emigracionit. Pas këtij tërmeti politik, gjasat janë që në javët e ardhshme republikanët e Dhomës së Përfaqësuesve të jenë të zënë me betejat e tyre të brendshme për postet drejtuese.